Hermann Göring, a légi haderőnem főnöke még 1943 novemberében megbízta Student tábornokot, állítson fel egy ejtőernyős hadtestet. 1944 márciusában kinevezték ennek az új 1. ejtőernyős hadseregnek "(Fallschirmarmee)" parancsnokságával. Július 13-án vezérezredessé léptették elő, majd novemberben a nyugati fronton működő „H” hadseregcsoport "(Heeresgruppe)" főparancsnokává nevezték ki. Egységei szeptemberben részt vettek Market-Garden hadműveletet meghiúsító harcokban. Parancsnoki megbízását Hitler 1945. január végén visszavonta, és Studentet ismét az 1. ejtőernyős hadsereg élére helyezte. E tisztséget 1945. április 28-ig viselte, ekkor a keleti fronton működő Visztula Hadseregcsoport "(Heeresgruppe Weichsel)" élére helyezték, a Wehrmacht főparancsnoksággal nézeteltérésbe került és elmozdított Gotthard Heinrici vezérezredes helyére. Studentnek azonban már nem sikerült megfékeznie a megtizedelt sereg bomlását. Május 2-án tisztjeivel együtt gyalogosan indult nyugatnak, Schleswig-Holsteinben várta be a háború végét.